
Bucureşti, 24.10.2011





                                                    Nr.23/227/2011
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra Propunerii legislative pentru modificarea şi completarea Ordonanţei Guvernului nr.99/2000 privind comercializarea produselor şi serviciilor pe piaţă, transmisă cu adresa nr.P.l.x. 460 din 27 iunie 2011.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu

Parlamentul  României

Camera  Deputaţilor

Comisia pentru industrii si servicii

Bucureşti, 24.10.2011





                                                    Nr.23/227/2011
R A P O R T

asupra propunerii legislative pentru modificarea şi completarea Ordonanţei Guvernului nr.99/2000 privind comercializarea produselor şi serviciilor pe piaţă


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere şi avizare în fond, cu Propunerea legislativă pentru modificarea şi completarea Ordonanţei Guvernului nr.99/2000 privind comercializarea produselor şi serviciilor pe piaţă, iniţiată de doamna deputat Barna Maria Eugenia – Progresist, domnii deputaţi: Uioreanu Horia Dorin – PNL,  Ciuhodaru Tudor – PC, Giurgiu Mircia – PD-L, Lubanovici Mircea – PD-L, Movilă Petru – PD-L, Popoviciu Alin Augustin Florin – PD-L, Iordache Florin – PSD, Motreanu Dan Ştefan - PNL, transmisă cu adresa nr.P.l.x. 460 din 27 iunie 2011, înregistrată la comisie sub nr.23/227 din 29 iunie 2011.



Consiliul Legislativ, cu avizul nr.248/09.03.2011, a avizat favorabil  propunerea legislativă cu observaţii şi propuneri.



Guvernul, prin actul nr.819/05.04.2011, nu susţine adoptarea propunerii legislative.


Senatul, în  şedinţa din 22 iunie 2011, a respins propunerea legislativă.



Comisia juridică, de disciplină şi imunităţi şi Comisia pentru agricultură, silvicultură, industrie alimentară şi servicii specifice, cu avizele nr.P.l.x. 460/04.07.2011, respectiv nr.24/478/08.09.2011, au avizat negativ propunerea legislativă.


Propunerea legislativă are ca obiect de reglementare modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, republicată, cu modificările şi completările ulterioare, în sensul instituirii măsurii obligatorii de introducere spre comercializare în centre comerciale, supermarketuri sau hipermarketuri a produselor agroalimentare autohtone, cu scopul stimulării creşterii consumului acestora. Iniţiatorul are în vedere obligarea centrelor comerciale de a expune spre comercializare produse tradiţionale alimentare şi nealimentare, specifice judeţului în care îşi desfăşoară activitatea, într-un procent de 10% din suprafaţa acestora. Produsele tradiţionale sunt considerate „atât cele înregistrate ca atare, cât şi cele cunoscute ca fiind tradiţionale în judeţul respectiv şi provenite numai de la producătorii din acel judeţ.”



Membrii Comisiei pentru industrii şi servicii au examinat propunerea legislativă în şedinţa din 19 octombrie 2011 şi au hotărât, în unanimitate, să propună Plenului Camerei Deputaţilor respingerea acesteia, din următoarele considerente:
- producătorii dintr-un judeţ nu-şi pot comercializa produsele tradiţionale decât în magazinele existente în judeţul respectiv, dispoziţie care ar restrânge piaţa internă;

- încălcarea prevederilor Tratatului privind Funcţionarea Uniunii Europene, în conformitate cu care, piaţa internă cuprinde un spaţiu fără frontiere în cadrul uniunii în care este asigurată libera circulaţie a mărfurilor, a persoanelor, a serviciilor şi a capitalurilor;

- la nivelul Uniunii Europene obiectul de reglementare este administrat juridic de Directiva 2006/123/CE privind serviciile în cadrul pieţei interne.


La lucrările comisiei au participat invitaţi din partea Ministerului Agriculturii şi Dezvoltării Rurale: domnul Dragoş Duţă – consilier.



La lucrările comisiei au fost prezenţi 21 de deputaţi din totalul de 30 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

                        PREŞEDINTE,                                         SECRETAR,
                          Iulian Iancu                                            Mircea Marin
Consilieri parlamentari,
Viorela Gondoş
Isabela Robe

